Dunavecse Város Önkormányzatának Képviselő-testülete

186-12/2025.

JEGYZŐKÖNYV

Készült a képviselő-testület 2025. október 21-én /15,00-15,50/ megtartott üléséről

Az ülés helye: Városháza ülésterme
Jelen vannak: 

Vörös Sándor polgármester, Kochné Vadászi Borbála alpolgármester, Aranyi János Gábor, Dallos Erika, Mohácsi-Dér Gabriella, Molnár Gyula és Sándor Zsombor képviselők (7 fő)
Tanácskozási joggal jelen van:

Nagy Erzsébet jegyző, Gugyella Mariann óvodaigazgató (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum), Liptai-Kölesdi Ágnes bölcsődevezető (dr. Kolozs Gergely Tipegő Bölcsőde), Aranyi Ágota igazgató (Vikár Béla Könyvtár), Horváth-Gallai Eszter (Vikár Béla Művelődési Ház) és Tóth József nem képviselő bizottsági tag

Jegyzőkönyvvezető: Marticsné Molnár Szilvia

Vörös Sándor polgármester úr

Tisztelettel köszöntöm a képviselő-testület tagjait. Megállapítom, hogy az ülés határozatképes, így azt megnyitom. A jegyzőkönyvet Mohácsi-Dér Gabriella és Molnár Gyula képviselők hitelesítik. Javaslom, hogy a meghívóban szereplő napirendi pontokat tárgyalja meg.
Polgármester úr megkérdezi a képviselő-testület tagjaitól, hogy ki ért egyet a napirendi pontokkal?
A képviselő-testület tagjai 7 igen szavazattal, ellenszavazat nélkül az alábbi határozatot hozták:

145/2025. (X. 21.) Kt. normatív határozata

Napirend elfogadása











H a t á r o z a t 
1.) Jelentés a lejárt határidejű határozatok végrehajtásáról, a tett intézkedésekről, tájékoztató a két ülés közötti jelentősebb eseményekről

2.)  Foglalkoztatási Osztály tájékoztatója a környék munkaerő kínálatáról,

      a helyi munkanélküliek helyzetének összehasonlítása, a környékbeli  

      helyzettel

              3.) A mezőőri szolgálat munkájának értékelése

                          4.)  A szociális célú tűzifa támogatás helyi szabályairól szóló 

                              rendelet elfogadása

                        5.)  Hozzájáruló nyilatkozat kérése magán fogászati rendelés működtetéséhez  

                        6.)  Kérelem önkormányzati bérlakás megvásárlására
                        7.)  2026. évi Start Közmunkaprogram pályázat benyújtása      
                        8.)  Települési Tervvel kapcsolatos tájékoztatás

                        9.)  Szakrendelő működtetésével kapcsolatos döntések

                      10.)  Lakossági beadvány az oktatási intézmények (Zrínyi utca) közelében a 
                              közlekedés biztonságosabbá tételére
A napirendi pontok elfogadása után megkezdődött azok tárgyalása.

1./ Napirend:

     Jelentés a lejárt határidejű határozatok végrehajtásáról, a tett
     intézkedésekről, tájékoztató a két ülés közötti jelentősebb eseményekről

     Előterjesztő: Vörös Sándor polgármester
Vörös Sándor polgármester úr

A lejárt idejű határozatokról a táblázatot mindenki megkapta, a két ülés közötti jelentősebb eseményekről szeretném a testületet tájékoztatni:

-Az elmúlt ülésen döntöttünk az ÖTI telep napelemes pályázatának beadásáról. Határidőben megtörtént a pályázat beadása. Kiskőrösön a helyi akciócsoport irodavezetőjével le is egyeztettük. Ugyan így beadásra került a TOP Plusz keretből a szakrendelő felújítása, illetve eszközbeszerzése. A felújítás alatt festést és apróbb burkolat javításokat kell érteni. Az eszközök vonatkozásában kb. 150 millió forint összegben egy röntgenberendezés, 2 ultrahang és pár egyéb eszköz lett a pályázatba beírva. Bízunk itt is a pozitív elbírálásban. 
-A könyvtár felújítás és a zárt kerékpártároló, illetve vizesblokk építése folyamatban van. A kivitelezést végző rendszeresen jön, a kooperációkon részt vesz. 

-A versenyképes járások pályázat kapcsán a Szív utca felújításával még nincsenek pozitív híreim, nem ismert számunkra, hogyan valósítjuk meg. Ez azért is problémás, mert több járásban már el is számoltak a pénzzel, mi még ott sem tartunk, hogy a beszerzést elindítsuk. Ez azért is érdekes, mert a következő hasonló pályázatot 2-3 héten belül kiírják. 

-Részt vettünk többen a Dalos találkozón, azt gondolom, hogy jól sikerült rendezvény volt. 

-Teleki napon többen részt vettünk, délelőtt és délután. A rendezvény jó hangulatú volt és sokan vettek részt. 

-Ismételten volt egy időzített ellenőrzés egy korábbi pályázattal kapcsolatban. 

- Polgármesteri fórumon vettem részt, ami három helyszínen volt megtartva. Jól látszott, hogy jelenleg nincsenek olyan aktualitások az önkormányzati rendszerbe, ami komolyabb tájékoztatást hordozna. Felsőszentivánon egy hatalmas játszótér van, amit megtekintettünk. A játszótér 2 hektár területen van. Nagyon jól kitalálták, roller pályával, kézilabda pályával, csúszdával, mászókával. Következetes fejlesztést mutat.
-Alapkőletételen vettünk részt többen, reméljük, hogy az üzem hamar elkezdi a működést. Azt hallottuk, hogy tavasszal az első termékek is elkészülhetnek. Egyéb más információt is szereztünk, ami az M8-al kapcsolatos. Reméljük, hogy hosszú távon is jó együttműködő partnere lesz az önkormányzatnak. 

- Fő út 24. társasházhoz többletáramot igényeltünk, a szolgáltató kettő évre vállalta, hogy a szükséges árammennyiséget biztosítja a területre. A villanyóra szekrények korszerűsítése megtörtént. Az áramfejlesztésével kapcsolatban történt egy bejárás, miután nem tetszett a nyomvonal, amit meghatároztak. Végül sikerült dűlőre jutni a tervezővel, egy földkábel fektetésről van szó, amit a térkőbe szerették volna lefektetni. Abban maradtunk, hogy nem bontják meg a térkövet, hanem a zöldbe fogják vinni, az utak alatt átfúrják. A művelődési ház végénél pedig átfúrnak a régi Takarék irányába és a járda vonalába elviszik az áramot. A járda kerül újra betonozásra. 
-A gyermekorvos, illetve a háziorvosi praxissal kapcsolatban korábban beszéltük, hogy nyugdíjba mennek a doktornők. Ezzel kapcsolatban az a javaslatom, hogy november elejére össze kellene hozni egy megbeszélést Jegyző asszonnyal, intézményvezetővel és az érintett orvosokkal, hogy vázolják fel, hogy mik a lehetőségeik, hogy az ellátást folyamatosan biztosítsuk. A beszélgetés nyomán a következő testületi ülésen tudunk arról beszélni, hogy mik a lehetőségeink. A gyermekorvos jelezte, hogy helyettesítőként tovább végezné a tevékenységet. 
Dallos Erika képviselő asszony

A gyermekorvos asszisztense nem marad, tehát valakit fel kell venni.
Vörös Sándor polgármester úr

Onnantól fogva, ha mi helyettest alkalmazunk, az asszisztens alkalmazása is a mi feladatunk. 

Még egy témát szeretnék felhozni, pénteken megtörtént a maradéki látogatásunk. Egy nagyon jó hangulatú látogatáson vagyunk túl. Szívélyes, baráti látogatásban részesültünk. A településen a református templomnál vártak bennünket. Megnéztük a református egyház által működtetett komplexumot, utána bementünk a templomba itt csatlakozott hozzánk a település előjárója és a képviselő-testület tagjai. Ott a településeken nincs polgármester, a polgármester a községben van. Ezt követően elmentünk az Indija nevű városban, ahol fogadott a polgármester. Ott is nagyon szívélyesen fogadtak bennünket, kaptunk arra biztatást, hogy a kapcsolatot mélyítsük el. Megmutatták a községet és az ipari parkot. Megállapítottuk, hogy elég jelentős üzeme van, a mi településünkön lévő befektetőnek. Ezt követően visszamentünk Maradék településre, ahol vendégül láttak bennünket. Az fura volt, hogy minden tolmáccsal működött. Abban maradtunk, hogy az ismerkedés folyamatát folytatjuk. Logisztikai szempontból kedvező, mert egy nap alatt oda-vissza járható és minőségi időt is lehet tölteni. Egy kérdés van bennem, hogy ki és milyen feladatot tud vállalni, tehát mit vállal az önkormányzat, mit vállal a Petőfi Baráti Társaság, az iskola vagy az egyház. Ezeket a kapcsolódási pontokat kell kialakítani. Annyit megér a dolog, hogy a további ismerkedést támogassuk, anélkül, hogy kimondanánk, hogy hosszú távon kötünk-e együttműködést vagy nem. 
Polgármester úr kérte, hogy a tájékoztatót a testület fogadja el. 

A képviselő-testület tagjai polgármester úr tájékoztatását 7 igen szavazattal, ellenszavazat és határozathozatal nélkül tudomásul vették. 

2./ Napirend:
      Foglalkoztatási Osztály tájékoztatója a környék munkaerő kínálata

      a helyi munkanélküliek helyzetének összehasonlítása, a környékbeli helyzettel

      Előterjesztő: Vörös Sándor polgármester

      Előterjesztésért felelős: Rusznyák Ilona Anita osztályvezető

Vörös Sándor polgármester úr

Osztályvezető asszony írásban jelezte, hogy nem tud megjelenni a mai ülésen, elfoglaltsága miatt. Amennyiben a testület részéről kérdés merül fel írásban feltehetjük a részükre. A beszámolóban olvastam, hogy a térségben három olyan vállalat van, amely nagy létszámot foglalkoztat, abból kettő Dunavecsén van. A Dunaferr felszámolásával 35 dunavecsei vált munkanélkülivé, az alapkőletétel egyeztetésén felajánlották, hogy átveszik azokat a dolgozókat, akik az említett cégtől váltak munkanélkülivé. 
Aranyi János Gábor képviselő úr

Nem javaslok kérdéseket feltenni részükre, a beszámoló részletes, minden fontos dologra kiterjed. 

Vörös Sándor polgármester úr

Megkérdezem a képviselő-testület tagjaitól, hogy van-e valakinek kérdése a tájékoztatóval kapcsolatban?

A képviselő-testület tagjai részéről kérdés, vélemény nem merült fel.

Vörös Sándor polgármester úr

Megkérdezem a képviselő-testület tagjaitól, hogy ki ért egyet a Foglalkoztatási Osztály tájékoztatójának elfogadásával?

A képviselő-testület tagjai 7 igen szavazattal, ellenszavazat és határozathozatal nélkül elfogadták. 

3.) Napirend:
     A mezőőri szolgálat munkájának értékelése
     Előterjesztő: Vörös Sándor polgármester

     Előterjesztésért felelős: Dunavecsei Mezőgazdasági Zrt. , 
                                                Vörös Sándor pm.
     Tárgyalja: P.Ü.H.V. Bizottság

     Témafelelős: Aranyi János Gábor képviselő
Vörös Sándor polgármester úr

A Dunavecsei Mezőgazdasági Zrt. termelési igazgatója megküldte, hogy ő hogyan ítéli meg a mezőőri szolgálat munkáját. Változatlanul úgy történik a mezőőröknek az irányítása, mint a korábbi években. Hétfői napon a Gazdakör által kijelölt személynél kezdik a hetet, bejönnek hozzám és elmennek a Zrt-be. Ami éppen a gazdálkodók, illetve a Zrt. igénye azt elvégzik. Felkérem a PÜHV Bizottság elnökhelyettesét, hogy mondja el javaslatukat.

Aranyi János Gábor képviselő, a PÜHV Bizottság elnöke

A bizottság megtárgyalta a napirendet és elfogadásra javasolja.

Vörös Sándor polgármester úr

Megkérdezem a képviselő-testület tagjaitól, hogy ki ért egyet a mezőőri szolgálat munkájának értékeléséről szóló tájékoztató elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

146/2025. (X. 21.) Kt.h.

A mezőőri szolgálat munkájának értékelése















                  H a t á r o z a t








     


1./ Dunavecse Város Önkormányzata Képviselő-testülete úgy rendelkezik, hogy a mezőőri szolgálat munkájáról szóló beszámolót elfogadja.

2./ Ezen határozatról értesül:

- Dunavecsei Mezőgazdasági Zrt. Dunavecse

- Vörös Sándor polgármester

4.) Napirend

      A szociális célú tűzifa támogatás helyi szabályairól szóló 

     rendelet elfogadása

     Előterjesztő: Vörös Sándor polgármester
     Előterjesztésért felelős: Nagy Erzsébet jegyző
     Tárgyalja: P.Ü.H.V. Bizottság

     Témafelelős: Sándor Zsombor képviselő
Vörös Sándor polgármester
Felkérem a bizottság témafelelősét, hogy ismertesse a javaslatukat.
Sándor Zsombor képviselő, a P.ÜH.V. Bizottság elnökhelyettese
Dunavecse Város Önkormányzatát a Közigazgatási és Területfejlesztési Minisztérium a ÖGF/49-66/2025-KTM számú támogató okiratával 4.320.540 Ft összegű vissza nem térítendő támogatásban részesítette, melyet az önkormányzat 162 erdei köbméter keménylombos tűzifa vásárlására használhat fel.  Az önkormányzatnak önerőt 2.000 Ft/erdei m3+áfa összegben kell vállalnia (összesen 324.000 Ft + áfa), valamint a szállítással kapcsolatos költségek az önkormányzatot terhelik. A pályázati kiírás szerint a Kedvezményezett a szociális rászorultság és a 2025. évi igénylés részletes feltételeit önkormányzati rendeletben szabályozza.  A Kedvezményezett köteles a támogatásból vásárolt tűzifát 2026. február 16-ig kiosztani a rászorulók részére. A támogatás pénzügyi felhasználásának végső határideje 2026. március 31. A támogatás felhasználásáról a Kedvezményezett 2026. április 15. napjáig számol el.
Vörös Sándor polgármester
Az 1. mellékletben a számokat javítani szükséges, mert nem a tervezetben lévő számok szerepelnek benne.

Megkérdezem a képviselő-testület tagjaitól, hogy ki ért egyet a szociális célú tűzifa támogatás helyi szabályairól szóló rendelet tervezet elfogadásával?

A képviselő-testület tagjai 7 igen szavazattal, ellenszavazat nélkül elfogadták „Dunavecse Város Önkormányzata képviselő-testületének 9/2025. (X. 22.) önkormányzati rendeletét a

szociális célú tűzifa támogatás helyi szabályairól 

(A rendelet teljes terjedelmében e jkv-höz csatolva van)

5.) Napirend:
      Hozzájáruló nyilatkozat kérése magán fogászati rendelés működtetéséhez  

      Előterjesztő: Vörös Sándor polgármester

      Előterjesztésért felelős: Zavaczki Renáta RenDoDental Kft. ügyvezető
      Tárgyalja: P.Ü.H.V. Bizottság
      Témafelelős: Sándor Zsombor képviselő
Vörös Sándor polgármester
Felkérem a bizottság témafelelősét, hogy ismertesse a javaslatukat
Sándor Zsombor képviselő, a P.ÜH.V. Bizottság elnökhelyettese
A  RenDoDental Kft. ügyvezető kéréssel fordult az önkormányzathoz, mely szerint a Vasút u. 8. sz. alatti rendelőben a jelenleg heti 36,5 órában működő fogászati alapellátás mellett, heti 7,5 órában az állami rendelési időn kívül magánrendelés történne. A helyiség használatáért havi 40.000 Ft bérleti díjat szeretnének fizetni. A bizottság egyetért a magánrendeléssel és havi 40.000 Ft bérleti díjat javasol megállapítani. Továbbá kéri, hogy tájékoztassa az Önkormányzatot, illetve a betegeket a magánrendelés pontos idejéről. 
Vörös Sándor polgármester
Megkérdezem a képviselő-testület tagjaitól, hogy ki ért egyet a határozati javaslattal?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

147/2025. (X. 21.) Kt.h.

Fogászati rendelés működtetéséhez

bérleti díj megállapítása











H a t á r o z a t

1./ Dunavecse Város Önkormányzata Képviselő-testülete úgy határoz, hogy hozzájárul a RenDoDentál Kft. részére az Önkormányzat tulajdonát képező 6087 Dunavecse, Vasút utca 8. sz. alatti működő fogászati rendelőben az állami finanszírozott fogászati alapellátás mellett, az állami rendelési időn kívül heti 7,5 órában magánrendelést folytasson.

2./ A Képviselő-testület az 1. pontban szereplő magánrendelés biztosítását havi 40000 Ft bérleti díjban határozza meg.

3./ A képviselő-testület felkéri a szolgáltatót, hogy a magánrendelés pontos idejéről az Önkormányzatot és a betegeket tájékoztassa.

4./ A képviselő-testület felkéri Vörös Sándor polgármester urat a további teendők ellátására.

5./ Ezen határozatról értesül:

- Vörös Sándor polgármester

- RenDoDentál Kft.

- dr. Pándi Ottó intézményvezető

- Ginál Róbert gazdálkodási csoportvezető

6.) Napirend:

      Kérelem önkormányzati bérlakás megvásárlására

      Előterjesztő: Vörös Sándor polgármester

      Előterjesztésért felelős: Vörös Sándor polgármester
      Tárgyalja: P.Ü.H.V. Bizottság

      Témafelelős: Molnár Gyula képviselő
Vörös Sándor polgármester úr

Felkérem a bizottság témafelelősét, hogy ismertesse a javaslatukat.

Molnár Gyula képviselő, a P.Ü.H.V. Bizottság elnöke
Kérelem érkezett özv. Látó Sándorné részéről, mely szerint szeretné megvásárolni a Dunavecse, Fő út 73. sz. alatt lévő, fszt. 2. lakást, melyben 1986. óta él. A bizottság nem javasolja a lakás eladását.
Vörös Sándor polgármester úr

Megkérdezem a képviselő-testület tagjaitól, hogy van-e valakinek kérdése a napirenddel kapcsolatban?

A képviselő-testület tagjai részéről kérdés, vélemény nem volt.

Vörös Sándor polgármester úr

Megkérdezem a képviselő-testület tagjaitól, hogy ki ért egyet azzal, hogy ne értékesítsük a lakást?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

148/2025. (X. 21.) Kt.h.

Önkormányzati bérlakás
megvásárlása
(Fő út 73. fsz. 2.)











H a t á r o z a t
1./ Dunavecse Város Önkormányzat Képviselő-testület úgy határoz, hogy a tulajdonában lévő Dunavecse, Fő út 73. fszt. 2. számú lakást nem áll szándékában értékesíteni.

2./ Ezen határozatról értesül:

- Vörös Sándor polgármester

- özv. Látó Sándorné Dunavecse, Fő út 73. fszt. 2.

7.) Napirend:
     2026. évi Start Közmunkaprogram pályázat benyújtása      
     Előterjesztő: Vörös Sándor polgármester

     Előterjesztésért felelős: Vörös Sándor polgármester

     Tárgyalja: P.Ü.H.V. Bizottság
     Témafelelős: Molnár Gyula képviselő

Vörös Sándor polgármester úr

Összesen 13 főről van szó, a szociális programot valósítsuk meg – szemétszedés, kaszálás, árkok tisztítása. Felkérem a napirend témafelelősét, hogy mondja el a bizottság javaslatát.

Molnár Gyula képviselő, a bizottság elnöke
A bizottság javasolja a pályázat benyújtását a 2026. évi Start Közmunkaprogramra.

Vörös Sándor polgármester úr

Megkérdezem a képviselő-testület tagjaitól, hogy van-e valakinek kérdése a napirenddel kapcsolatban?

A képviselő-testület tagjai részéről kérdés, vélemény nem volt. 

Vörös Sándor polgármester úr

Megkérdezem a képviselő-testület tagjaitól, hogy ki ért egyet a határozati javaslat elfogadásával, a közmunka program vonatkozásában a pályázat benyújtásával?

A képviselő-testület tagjai 7 igen szavazattal ellenszavazat nélkül az alábbi határozatot hozták:

149/2025. (X. 21.) Kt.h.

2026. évi Start Közmunkaprogram 

pályázat benyújtása










H a t á r o z a t









1./ Dunavecse Város Önkormányzata Képviselő-testülete úgy határoz, hogy a Bács-Kiskun Megyei Kormányhivatal Kunszentmiklósi Járási Hivatal Foglalkoztatási Osztályához kérelmet nyújt be az előterjesztésben foglaltak szerint a Járási Startmunka Mintaprogram támogatására.

2./ Pozitív elbírálás esetén támogatja az esetlegesen szükséges közbeszerzési eljárások megindítását.

3./ A képviselő-testület felkéri Vörös Sándor polgármester urat a további teendők ellátására.

Határidő: azonnal

Felelős: Vörös Sándor polgármester 

4./ Ezen határozatról értesül:

- Bács-Kiskun Megyei Kormányhivatal Kunszentmiklósi Járási Hivatal Foglalkoztatási Osztály 6090 Kunszentmiklós, Rákóczi u. 62/a

- Vörös Sándor polgármester

- Irattár
8.) Napirend:

     Települési Tervvel kapcsolatos tájékoztatás

     Előterjesztő: Vörös Sándor polgármester

     Előterjesztésért felelős: Vörös Sándor polgármester
     Tárgyalja: P.Ü.H.V. Bizottság

     Témafelelős: Aranyi János Gábor képviselő

Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Aranyi János Gábor képviselő, a bizottság elnökhelyettese
A délelőtt folyamán tájékoztatást kaptunk a tervezőktől, illetve a bizottság is megtárgyalta a települési tervvel kapcsolatos tájékoztatást és azt elfogadásra javasolja az elhangzott kiegészítésekkel. Személy szerint nekem nagyon tetszett a tervezők alapossága, hozzáállása.
Vörös Sándor polgármester úr

Javaslom, hogy úgy fogadjuk el, ahogy a bizottsági ülésen a jegyzőkönyvben beemelt témákkal egyetértünk annak fejlesztését kérnénk. Megkérdezem a képviselő-testület tagjaitól, hogy ki ért egyet a Települési Tervvel kapcsolatos határozati javaslat elfogadásával?
A képviselő-testület tagjai 7 igen szavazattal, ellenszavazat nélkül az alábbi határozatot hozták:
150/2025. (X. 21.) Kt.h.

Települési tervvel kapcsolatos 

tájékoztatás






       H a t á r o z a t
1./ Dunavecse Város Önkormányzata Képviselő-testülete megtárgyalta az Értékterv Szolgáltató és Tanácsadó Kft. Településfejlesztési tervéről készült tájékoztatóját és az alábbi kiegészítésekkel fogadja el:

- Rákóczi – Városkert utca között lévő önkormányzati terület - 2 hektár - lakóterület fejlesztése a cél. 

- Városkert utca jobb oldalának telkesítése,

- a már meglévő, feltárt ipari területek környékén, illetve övezethez csatlakozva további területek kijelölése,

- További cél legalább 5000 fő települési nagyság elérése,

- A rekreáció előtérbe helyezése a turizmus mellett, micro térségi szerepkör erősítése,

- Akció területek kapcsán  új területként a volt zártkerti területet bevonása - ezzel AT1 terület növelése. (Amennyiben szabályozásként nem lehet kijelölni, akkor, mint hosszútávú terület kijelölés szerepeltetése a fejlesztési tervbe)

- Szükséges megvizsgálni az M8 telepítési tanulmány elkészítése miatt az önkormányzatnál fellépő többletfeladatait, kiadásait és annak lehetséges finanszírozási lehetőségeit. 
 - városközpont beépítési lehetőségeinek szélessebbé tétele, 

- Meg kell vizsgálni a fóliás virágkertészet gazdasági övezetbe sorolását a kertészet képviselőjének egyeztetésével,

- Paptanya mögötti út (0248 és 0242/40 helyrajzi szám között lévő út) megszüntetése mérnöki javaslat alapján, és annak értékesítése 

- Dunavecse központi területéről a gazdasági területek irányába kerékpárutak tervezése, 

- M8-ra vezető kerékpárút kijelölése az ipari terület irányába

- Környezetét jelentősen, károsan befolyásoló ipari létesítmény létrehozásának korlátozása

2./ A képviselő-testület felkéri az Értékterv Szolgáltató és Tanácsadó Kft. tervezőjét, hogy az 1. pontban lévő kiegészítéseket a Településfejlesztési terv átdolgozásánál vegye figyelembe.

3./ A határozat elidegeníthetetlen részét képezi a Településfejlesztési terv. 

4./ Ezen határozatról értesül: 

- Értékterv Szolgáltató és Tanácsadó Kft.  

- Vörös Sándor polgármester

- Ginál Róbert gazdálkodási csoportvezető

9.) Napirend:

     Szakrendelő működtetésével kapcsolatos döntések

     Előterjesztő: Vörös Sándor polgármester

     Előterjesztésért felelős: dr. Pándi Ottó intézményvezető
     Tárgyalja: P.Ü.H.V. Bizottság

     Témafelelős: Molnár Gyula képviselő

Vörös Sándor polgármester úr

Felkérem a bizottság elnökét, hogy mondja el a bizottság javaslatát.
Molnár Gyula képviselő, a bizottság elnöke
A szakrendelő intézményvezetője az előterjesztésében három témában kéri a bizottság javaslatát, illetve a testület döntését. Az első pontban a szemészeti szakrendelés során használt korábbi refraktométer készülék meghibásodott, javítása nem lehetséges. Az ellátás folyamatosságának és szakmai színvonalának biztosítása érdekében szükségessé vált egy korszerű, kombinált autorefraktométer–keratométer beszerzése. Az autorefraktométer a szem fénytörési hibáinak objektív meghatározására szolgál, míg a keratométer funkció a szaruhártya görbületének mérését biztosítja. Ezek az adatok elengedhetetlenek a szemüvegrendeléshez, kontaktlencse-illesztéshez, valamint a szaruhártya-műtétek előkészítéséhez. Bár a 60/2003. (X.20.) ESzCsM rendelet szerinti minimumfeltételek között az eszköz nem szerepel, a modern betegellátásban nélkülözhetetlen, ezért pótlása indokolt. A készülék pályázati forrásból nem számolható el, így beszerzése az önkormányzat engedélyével, saját forrásból történhet. A közbeszerzési és beszerzési szabályzatnak megfelelően az intézmény három független szállítótól kér be referencia-ajánlatot. A bizottság javasolja az eszköz beszerzését.

Vörös Sándor polgármester úr

Megkérdezem a képviselő-testület tagjaitól, hogy ki ért egyet a határozati javaslat elfogadásával?
A képviselő-testület tagjai 7 igen szavazattal, ellenszavazat nélkül az alábbi határozatot hozták:
151/2025. (X. 21.) Kt.h.

Szemészeti eszköz beszerzése

(autorefraktométer-keratométer)










H a t á r o z a t
1./ Dunavecse Város Önkormányzata Képviselő-testülete úgy határoz, hogy jóváhagyja a dr. Kolozs Gergely Kistérségi Egészségügyi Centrum szemészeti szakrendelése részére kombinált autorefraktométer-keratométer beszerzését.

2./ A képviselő-testület felkéri

- dr. Pándi Ottó intézményvezetőt, hogy az eszközre három árajánlatot kérjen be és a legjobb ajánlattevőtől az eszközt rendelje meg.

- Ginál Róbert gazdálkodási csoportvezetőt, hogy az eszköz beszerzési árát az önkormányzat költségvetésébe tervezze be.

3./ Ezen határozatról értesül:

- Vörös Sándor polgármester

- Ginál Róbert gazdálkodási csoportvezető

- dr. Pándi Ottó intézményvezető 

- Irattár

Molnár Gyula képviselő, a bizottság elnöke

A járóbeteg-szakellátás keretében kardiológiai óraszám heti 16 órára kerül átcsoportosításra, amelynek következtében a minimumfeltételeknek való megfelelés érdekében szükségessé vált a kardiológiai szakaszisztensi képesítéssel rendelkező szakdolgozó bevonása. Az intézményben dolgozó egyik szakasszisztens vállalta a kardiológiai szakaszisztensi képzés elvégzését, amelynek támogatása elengedhetetlen a feladatellátás szakmai biztonsága és a NEAK-finanszírozás fenntarthatósága érdekében. A tanulmány költsége bruttó 490 000 forint, amely a 2025. évi költségvetésben eredetileg nem került betervezésre.
A fedezet azonban rendelkezésre áll a Nemzeti Egészségbiztosítási Alapkezelő (NEAK) 2025. augusztusi értesítése alapján, amely szerint az intézmény járóbeteg-szakellátási kerete 1 114 722 pont/hó értékkel megemelésre került (ikt. sz.: E0103/63-1/2025/17).
A megnövekedett finanszírozás biztosíthatja a képzés költségeinek fedezetét. A bizottság javasolja elfogadni a határozati javaslat elfogadását.

Vörös Sándor polgármester úr

Megkérdezem a képviselő-testület tagjaitól, hogy ki ért egyet a határozati javaslat elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
152/2025. (X. 21.) Kt.h.

Kardiológiai szakaszisztens

tanulmányi képzése











H a t á r o z a t

1./ Dunavecse Város Önkormányzata Képviselő-testülete úgy határoz, hogy jóváhagyja a dr. Kolozs Gergely Kistérségi Egészségügyi Centrum dolgozói közül 1 fő kardiológiai szakaszisztensi képzésen vegyen részt.

2./ A képzés összegét bruttó 490.000 Ft-ot a szakrendelő a megnövekedett finanszírozásából biztosítja. 

3./ Ezen határozatról értesül:

- Vörös Sándor polgármester

- Ginál Róbert gazdálkodási csoportvezető

- dr. Pándi Ottó intézményvezető 

- Irattár

Molnár Gyula képviselő, a bizottság elnöke
Az intézményvezető kérelmezi, hogy a szakrendelő 2025. december 31. napján zárva tarthasson. A bizottság javasolja a határozati javaslat elfogadását.

Vörös Sándor polgármester úr

Megkérdezem a képviselő-testület tagjaitól, hogy ki ért egyet a határozati javaslat elfogadásával?

153/2025. (X. 21.) Kt.h.

Dr. Kolozs Gergely Kistérségi Egészségügyi

Centrum téli zárva tartása










         H a t á r o z a t










1./ Dunavecse Város Önkormányzata Képviselő-testülete hozzájárul a Dr. Kolozs Gergely Kistérségi Egészségügyi Centrum 2025. december 31. napján az intézmény zárvatartásához.

2./ A képviselő-testület felkéri 

- a Polgármestert, hogy az intézmény vezetőjét a döntésről tájékoztassa,

- Az intézmény vezetőjét, hogy a téli zárva tartásról a betegeket értesítse.

Határidő: 2025. december 10.

Felelős: Vörös Sándor polgármester

3./ Ezen határozatról értesül:

- Dr. Pándi Ottó intézményvezető

- Vörös Sándor polgármester

- Irattár

10.) Napirend:

        Lakossági beadvány az oktatási intézmények (Zrínyi utca) közelében a 
        közlekedés biztonságosabbá tételére

        Előterjesztő: Vörös Sándor polgármester

        Előterjesztésért felelős: Vörös Sándor polgármester
        Tárgyalja: P.Ü.H.V. Bizottság

        Témafelelős: Aranyi János Gábor képviselő
Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Aranyi János Gábor képviselő, a bizottság elnökhelyettese
Érkezett egy név nélküli beadvány, amelyre nem szeretnénk reagálni, viszont a bizottság úgy határozott, hogy a Zrínyi utcában, a közoktatási intézmények közelében hiányzó közlekedési táblák pótlásra kerülnek. 

Vörös Sándor polgármester úr

Megkérdezem a képviselő-testület tagjaitól, hogy ki ért egyet azzal, hogy Zrínyi utcában a hiányzó táblák pótlásra kerüljenek?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
154/2025. (X. 21.) Kt.h.

Közlekedési táblák pótlása 

a Zrínyi utcában











H a t á r o z a t

1./ Dunavecse Város Önkormányzata Képviselő-testülete úgy határoz, hogy közoktatási intézmények közelében, a Zrínyi utcában az alábbi közlekedési táblákat pótolja: Megállni Tilos és 30-as sebességkorlátozó tábla kiegészülve a gyermekek jelenlétére figyelmeztető táblával. 

2./ A képviselő-testület felkéri Vörös Sándor polgármester urat a táblák megrendelésére és kihelyezésére

Határidő: Folyamatos

3./ Ezen határozatról értesül: 

- Vörös Sándor polgármester

- Ginál Róbert gazdálkodási csoportvezető
Polgármester úr tájékoztatja a képviselő-testületet és a jelenlévőket, hogy a következő testületi ülés 2025. november 18-án lesz.

A képviselő-testületi ülésen több napirend nem volt, ezért Polgármester úr megköszönte a képviselők munkáját, majd az ülést 15,50 perckor bezárta.
Kmft.

Vörös Sándor 






Nagy Erzsébet

            polgármester




                               jegyző




Hitelesítem:  ………………………….

